LISA 2

Väikehanke „Õigusteenus inimkaubanduse ohvritele“ tehniline kirjeldus

**Taustainfo:**

Ohvriabi seaduse (edaspidi: OAS) § 14 lg 1 järgi on Sotsiaalkindlustusamet kohustatud korraldama ohvriabi teenust. Ohvriabiteenuste hulka kuulub muuhulgas ka inimkaubandusohvrite teenus. OAS § 24 lg 2 p 9 järgi tuleb inimkaubanduse ohvritele tagada juriidiline abi (edaspidi ka õigusteenus). Seda nii tsiviil- ja haldusmenetluses, kui ka väärteo- ja kriminaalmenetluses.

**Teenuse sihtgrupp ja eesmärk:**

Õigusteenuse osutamine toimub inimkaubandusohvritele. Inimkaubanduse ohvriks on OAS § 4 lg 3 järgi isik, kes on kannatanu karistusseadustiku §-s 133–1333, 138–140 või 175 sätestatud kuriteo tunnustel alustatud kriminaalmenetluses, või isik, keda käsitataks kannatanuna muu samalaadse välisriigis kehtivas karistusseaduses sätestatud kuriteo tunnustel alustatud kriminaalmenetluses.

Õigusteenuse eesmärgiks on tagada inimkaubandusohvritele asjatundlik juriidiline nõustamine, mis põhineks õigusaktide, kohtupraktika ja õigusteooria põhjalikul tundmisel ning tagaks ohvri õiguste ja huvide kaitsmise parimal viisil.

**Teenuse kirjeldus ja teenuse maht:**

Edukas Pakkuja peab osutama juriidilist nõustamisteenust inimkaubandusohvritele tunnitasu alusel. Õigusteenus peab sisaldama muuhulgas järgimisi tegevusi:

* ohvrile õiguste ja kohustuste selgitamist;
* ohvri esindamist tsiviilkohtumenetluses ja kannatanuna kriminaalmenetluses, sh kohtule juriidiliste dokumentide koostamist ja ohvri esindamist kohtuistungitel;
* ohvri abistamist juriidiliste dokumentide koostamisel (sh avaldused ja taotlused) ja vajadusel esindamist seoses täitemenetluste ja pankrotimenetlusega;
* muude juriidiliste dokumentide koostamist, mis on vajalikud ohvrite õiguste kaitseks ohvri staatusega seoses;
* muu vajaliku õigusabi osutamist välja arvatud ohvri esindamist halduskohtumenetluses.

Õigusteenuse vajadusest annab Hankija Edukale Pakkujale teada e-kirja teel ning lepitakse kokku esmane juristi ja kliendi kohtumine. Esmane kohtumine inimkaubanduse ohvriga peab toimuma 3 tööpäeva jooksul. Õigusteenuse osutamine toimub, kas Eduka Pakkuja ruumides või poolte kokkuleppel video vahendusel. Õigusteenuse osutamine toimub eesti, inglise või vene keeles.

Edukas Pakkuja on kohustatud esitama iga kuu lõpus Hankijale taasesitamist võimaldavas vormis vastavalt sellel kuul saadud tellimustele info selle kohta, kes (juristide nimed) osutab konkreetse juhtumi/juhtumite raames õigusteenust, teenuse täitmise tähtajad (kui see on võimalik) ning prognoositava ajakulu teenuse osutamiseks. Hankija nõudmisel ja ohvri/tema õigusjärglase kirjalikul nõusolekul on Edukas Pakkuja kohustatud esitama, hiljemalt 3 tööpäeva jooksul, kõik lepingu täitmise raames koostatud dokumendid ja ohvriga seotud menetluste käigus saadud dokumendid.

Hankija eeldab, et Edukas Pakkuja osaleb vähemalt 1 kord lepinguperioodi jooksul ohvriabi ja/või inimkaubandusalastel koolitustel ja seminaridel, mida Hankija korraldab. Hankijal on õigus kokkuleppel Eduka Pakkujaga pikendada hankelepingut 12 kuu võrra suurendades lepingu maksumust 10 000 euro võrra samadel tingimustel, nagu esitatud pakkumuses.